Griselda Blanco

Griselda Blanco (født 15. februar 1943 i Cartagena i Colombia, død 3. september 2012 i Medellín i Colombia), også kjent som «la Madrina», «Den svarte enken», «Kokain-dronningen av Miami» og «Gudmoren», var lederen av det største narkotika-nettverket i Miami på 1970- og 1980-tallet. Hun var kjent for sin ubarmhjertige og psykopatiske oppførsel. 

 Kokain-dronningen 
Det hevdes at Griselda begynte å prostituere seg da hun var 12 år. Hun emigrerte til USA, og slo seg ned i Queens, New York City på midten av 1970-tallet, der hun begynte med narkotikasmugling. Etterhvert flyttet hun til Miami og utvidet narkotikavirksomheten, og utviklet et rykte for å være en blodtørstig, eksentrisk og nådeløs forretningskvinne. Hun var kjent for sin ekstravaganse, og hun samlet på juveler og kunst. 

Blanco anses for å stå bak det meste av kokainen som ble solgt i Miami-området i denne perioden, og  det meste av den narkotikarelaterte volden, kjent som «Cocain Cowboys-krigen», som herjet i Miami på slutten av 1970-tallet og tidlig på 1980-tallet. Blanco er mistenkt for å ha stått bak hele 200 drap i løpet av tiden hun bodde i Dade County i Miami.

Blanco flyttet fra Miami til California i 1984, da hadde hun flyttet basen sin til Colombia. I 1985 arrestert av Drug Enforcement Administration (DEA) anklaget for å ha mottatt mer enn 1,5 tonn kokain til en verdi av 80 millioner amerikanske dollar. Hun ble dømt til 15 års fengsel for narkotikahandel, men hun sonet imidlertid bare 13 år i føderalt fengsel før hun ble overført til Florida. I 1998 ble hun dømt igjen, denne gangen for å ha beordret tre drap, etter at hennes torpedo Jorge «Rivi» Ayala gikk med på å vitne mot henne. Teknisk sett beordret hun to drap, men det tredje drapsofferet var en to år gammel gutt som var i samme bil som faren sin, som var et mål. Blanco skulle egentlig dømtes til døden, men det oppsto en skandale da det kom frem at Ayala hadde hatt telefonsex og tvilsomme økonomiske transaksjoner med flere sekretærer ved distriktsadvokatkontoret i Miami-Dade. Aktoratet i Orlando tok over og inngikk en avtale med Blancos representanter, der hun erklærte seg skyldig i forbrytelsene i bytte mot å sone tre fengselsstraffer på 20 år samtidig. I 2004 ble hun løslatt fra statsfengselet fordi Florida, på tidspunktet for drapene, hadde en regel om at fanger normalt bare sonet en tredjedel av fengselsstraffene sine. Blanco ble umiddelbart deportert til Colombia.

3. september 2012 besøkte hun og hennes gravide svigerdatter en slakterbutikk i Medellín hvor hun ble skutt og drept av ukjente gjerningsmenn på motorsykkel. Hun ble truffet av to skudd, begge i hodet, og døde momentant i en alder av 69 år. Det har blitt rapportert at hun hadde en anslått nettoformue på rundt to milliarder dollar, men DEA har anslått den til mer enn en halv milliard dollar.

 Voldelig familieliv 
Blanco har blitt anklaget for å stå bak drapene på sine tre ektemenn, og har derfor fått kallenavnet «Den svarte enke». Hun skal ha benyttet leiemordere for å drepe alle tre. Griselda hadde fire sønner, og den yngste kalte hun opp etter den fiktive karakteren Michael Corleone, som ble spilt av Al Pacino i film-trilogien Gudfaren. Michael Corleone Blanco startet tidlig med å selge kokain, og har i 2010 deltatt i SpikeTV sin tv-serie "Dealiest Warrior" i sesong 2 episode 7. Blancos tre eldste sønner ble utvist til Colombia, og ble drept kort tid etter ankomsten.

 Innen film og musikk 
Filmene Cocaine Cowboys I (2006) og II (2008) forteller historien om Griselda Blanco og hennes «bande» under I de to filmene blir det beskrevet hvordan narkotikasmuglingen til Miami tidlig 1970-tallet og 1980-tallet bidro til at økonomien i byen fikk et kraftig oppsving. I filmene intervjues blant andre livvakten til Griselda, Jorge «Rivi» Ayala, samt Jon Roberts og Micky Munday som ble rike på å smugle inn kokain fra Cuba. Blancos tidligere elsker, Charles Cosby, forteller en historie om Griselda da hun var 11 år, der hun skal ha kidnappet et barn fra den rike delen av slummen der hun bodde, og skal etter et forsøk på å få løsepenger ha skutt barnet. 

Det er laget flere TV-serier og filmer om henne, i TV-filmen Cocaine Godmother (2018) ble Blanco spilt av Catherine Zeta-Jones og  Sofía Vergara spilte henne i den seks-episoders TV-serien Griselda (2024). 

Innen musikksjangerene hiphop og rapp er interessen for kokain-dronningen stor, det er laget over 70 låter med tittelen Griselda Blanco. For eksempel med Pengz & Two Two, Dani Bilbo, Leo Cassini & Robi Tropea , LylyyShrugg, Junk & Massiah, Omar Syco, La Chispa & Hype Reaction, Paris Melan og Damzz. Andre har laget låter med titler som Maes & Booba sin Madrina og Meek Mill sin Rest in peace, Griselda Blanco. En lang rekke artister nevner henne i tekstene som Lil’ Kim i Warning Freestyle og Diego, Nicki Minaj Like a Star, YoungBoy Never Broke Again Slime Belief og Nicki Minaj sin vesjon av Suge. Rapperen Westside Gunn startet et plateselskap han kalt Griselda Records, oppkalt etter Blanco. 

 Referanser 

 Litteratur 
 Richard Smitten, The Godmother: The True Story of the Hunt for the Most Bloodthirsty Female Criminal in Our Time. Pocket Books, 1993 ISBN 0671701932, ISBN 978-0671701932.
 Susana Castellanos De Zubiria: Mujeres perversas de la historia. Grupo Editorial Norma, 2009, ISBN 9-789-584-51536-0.

 Eksterne lenker 


 Bildet som viser at Blanco var på Bogotá flyplass 13. mai 2007.

Kategori:Colombianere
Kategori:Personer dømt for narkotikaforbrytelser
Kategori:Personer fra Cartagena i Colombia